
Rezumat: Credinţa este o dimensiune esenţială a ființei umane. Lucrarea de 
faţă îşi propune să scoată în evidenţă credința marelui patriarh Abraham, per- 
sonaj biblic emblematic în ceea ce priveşte încrederea în Dumnezeu. 

Credinţa lui Abraham va fi analizată sub două aspecte: mai întâi din perspec- 
tiva itinerarului raportului său cu Dumnezeu, apoi exemplul de statornicie şi 
perseverenţă al credinţei sale. După fiecare tratare, va exista o aplicație pentru 
creştinii de astăzi. 

La final, apare îndemnul la imitarea încrederii lui Abraham, omul care a crezut 
şi a sperat împotriva oricărei speranțe. 

Summary: Faith is an essential dimension of human being. This paper propo- 
ses itself to emphasize the faith of the great patriarch Abraham, emblematic 
Bible hero regarding the trust in God. 

Abraham's faith will be analyzed under two aspects: firstly, from the perspecti- 
ve of the itinerary of his relationship with God, then the example of constancy 
and perseverance of his faith. After each treatment, there will exist something 
that is applied for nowadays Christians. 

Finally, it appears the exhortation to imitate Abraham's trust, the man that 
trusted and hoped against any hope. 

Key words: Abraham, faith, itinerary, model, trust, God. 


Introducere 


Problematica credinței este fundamentală şi vitală pentru creştin şi 


pentru Biserică. Iniţiativa Sfântului Părinte de a propune un an dedicat 
credinței este salutară, şi pentru faptul că intenționează să ia în vizor baza 
vieţii religioase, credinţa fiind piatra de temelie ce susţine edificiul existen- 
ţei creştine. Mergând pe aceeaşi linie a căutării fundamentelor, ar fi util să 
cercetăm rădăcinile credinței în Sfânta Scriptură, în Cuvântul lui Dumne- 
zeu. Credinţa creştină este o realitate ce priveşte misterul lui Dumnezeu, 
or, sursa principală pentru a-l cunoaşte pe Dumnezeu este tocmai Biblia, 
acolo unde Domnul se revelează. 


Tema acestei lucrări este inspirată din viața unui personaj biblic, şi anume 


Abraham. Vor fi câteva pagini care vor trata despre credința patriarhului, 


1 Institutul Teologic Romano-Catolic „Sf. Iosif” din Iaşi, email: faraoanu(Qyahoo.com. 

văzut ca model şi itinerar de credință. După o clarificare terminologică a 
termenului credință, se vor reliefa două idei: 1) itinerarul de credință al 
lui Abraham; 2) exemplul său de încredere dedus din două texte din cartea 
Genezei şi din Scrisoarea către Romani. După fiecare punct, şi la final, va 
fi o aplicaţie tip actualizare. 

În primul rând, etimologia cuvântului credinţă?. Unul dintre cei mai 
cunoscuți termeni referitori la „credință” în VT este rădăcina „aman”5, 
care înseamnă a fi stabil, ferm, solid, de neclintit. Aplicat lui Dumnezeu, 
se poate spune că El este tăria, stânca pe care omul se sprijină. De aceea, 
credința, „emunah” (înseamnă şi fidelitate), nu e altceva decât o ancora- 
re în Domnul, încredere în el. De fapt, pe el ne putem baza, pe el putem 
construi. Pentru omul biblic, aşadar, a avea credință echivalează cu a avea 
încredere, a te abandona în brațele lui Dumnezeu care îl susține pe cre- 
dincios în orice situaţie, mai ales în cele dificile. Abraham, Moise, Isaia, în- 
suşi poporul ales şi-au arătat încrederea că Domnul îşi va împlini cuvintele 
şi făgăduințele protejând şi mântuind individul sau comunitatea. 

Pe lângă aceşti termeni, există şi cuvântul „amin”, un participiu cu ur- 
mătoarea semnificaţie: ceea ce iese din gura lui Dumnezeu merită încre- 
dere deplină, este adevărat pentru a fi crezut şi e stabil pentru a orienta 
bine viața. 

Credinţa biblică despre care este vorba aici trebuie înțeleasă pornind 
de la raportul omului cu Dumnezeu. În acele vremuri existenţa lui Dum- 
nezeu era ceva clar pentru toți, nimeni nu spunea „Dumnezeu nu există”. 
Dumnezeu există, e un adevăr esenţial, problema era cum se poate intra în 
contact cu divinitatea (unde e Dumnezeu, cum acționează?), cum îl întâl- 
neşte omul pe Dumnezeu. Această întâlnire are loc în sfera credinței. Ca 
şi în cazul lui Abraham, apare o relaţie de tip personal. De fapt, patriarhul 
nu percepe un Dumnezeu impersonal care trebuie descoperit în astre sau 
în forțele naturii, ci un Dumnezeu persoană, care se interesează de om, 
intervine în viața lui (lui Abraham îi promite şi oferă o ţară şi o descenden- 
tă). Aşadar, credința este un act de încredere într-o Persoană. 

Examinând o serie de referințe din VT, credința s-ar putea descrie ast- 
fel: „cunoaşterea sau recunoaşterea lui YHWH, a puterii sale stăpânitoare 


2 Cf. „Fede”, în P Rossano, ed., Nuovo Dizionario di Teologia Biblica, San Paolo, Cini- 
sello Balsamo 1988. 

3 „Aman”, în L. KOEHLER — W. BAUMGARTNER, A Bilingual Dictionary of the Hebrew and 
Aramaic Old Testament, Brill, Leiden — Boston — Köln 1998. 

4 „Hemin”, forma hifil apare de 52 de ori în VT. 

5 Credinţa este o reacţie la acțiunea primară a lui Dumnezeu (A. Weiser). 

şi salvatoare, revelată de-a lungul istoriei, sub forma încrederii în promisi- 
unile sale, a ascultării față de poruncile sale”. 

NT continuă tradiția semantică a VT. Substantivul „pistis” şi verbul 
„pisteuo”” exprimă aceeaşi idee a încrederii, a credincioşiei în raport cu 
fidelitatea şi ascultarea de Dumnezeu, de Cuvântul şi planul său. Credința 
omului biblic din NT trebuie să se asemene cu cea a lui Cristos, exemplu 
suprem de încredere filială, de fidelitate şi ascultare față de voinţa divină 
(cf. Le 23,46: „Tată, în mâinile tale încredinţez sufletul meu”). Însă Cristos 
este şi piatra din capul unghiului pe care putem construi edificiul credin- 
ței: de fapt, noi devenim fii ai lui Dumnezeu numai în Fiul unic, în el avem 
împăcarea cu Tatăl, filiațiunea şi alianța nouă. De aceea, a crede nu e alt- 
ceva decât a ne întemeia toată viața pe Isus Cristos. 

Credința este şi recunoaşterea lui Isus drept Mesia, contemplând moar- 
tea şi învierea sa (Mc 15,32). Pentru cartea Faptele Apostolilor, credința 
este o dimensiune importantă a vieții, creştinii fiind denumiți de fapt „cei 
credincioşi” (Fap 2,14-36). Pentru Paul, în scrierile căruia termenul cre- 
dință apare de 242 de ori, credința echivalează cu cunoaşterea şi accep- 
tarea misterului pascal şi a persoanei lui Cristos. Pe de altă parte, loan 
foloseşte mai mult verbul „a crede” (de 98 de ori). 

Încercând creionarea unei definiții a credinţei, s-ar putea conchide: cre- 
dința „este răspunsul integral al omului dat lui Dumnezeu care se revelea- 
ză ca mântuitor al său şi include acceptarea mesajului salvific şi supunerea 
plină de încredere față de cuvântul său. În credinţa veterotestamentară 
accentul cădea pe aspectul de încredere, în cea neotestamentară iese în 
evidență aspectul de adeziune la mesajul creştin”:. 

De ce s-a ales tocmai Abraham? Deoarece el este părintele nostru întru 
credință. Ar putea fi şi intenţia de a corecta unele aspecte din viziunea 
noastră despre acest patriarh. Pentru noi, ca şi pentru tradiţia iudaică, 
Abraham este mare prin gestul său de a accepta jertfirea unicului său fiu şi 
prin supunerea la cererea Domnului de a părăsi propria ţară. Însă măreția 
lui Abraham se arată în credința sa: a fost drept prin credinţă; gesturile 
sale, fie părăsirea țării, fie jertfirea lui Isaac, sunt, în realitate, consecințe 
ale credinţei sale. 

O altă întrebare se referă la izvoarele din care îl cunoaştem pe Abra- 
ham”? Izvoarele principale sunt cartea Genezei şi unele scrieri de după exil. 


6 „Fede”, în P Rossano (ed.), Nuovo Dizionario di Teologia Biblica. 

1 „Pistis”, în EW. DANKER, ed., A Greek-English Lexicon of the New Testament and other 
Early Christian Literature, Chicago Press, Chicago and London 2000. 

8 J. ALFARO, „La fede come dedizione personale dell’uomo a Dio e come accettazione del 
messaggio cristiano”, Concilium 3 (1967) 68. 

9 Cf. C.M. MARTINI, Abramo nostro padre nella fede, Borla, Roma 1983, 23-28. 

În VT numele Abram! apare de 60 de ori, în timp ce Abraham (ar putea fi 
un nume teologizat) de 174 de ori, de cele mai multe ori în Geneză (de 18 
ori apare şi în Levitic, Deuteronom, iar în cărțile istorice doar de 15 ori). În 
NT numele Abraham apare de 72 de ori, fiind, după numele lui Moise (cu 
80 de apariţii), cel mai frecvent. Pasaje emblematice sunt cele din imnurile 
Magnificat (Le 1,55: „după cum a promis părinților noştri, lui Abraham 
şi urmaşilor lui în veci”) şi din Benedictus (Le 1,73: „şi-a amintit de jură- 
mântul făcut lui Abraham”). Demnă de amintit este referința din Rom 4 
(cf. Gal 3). 

Până la urmă, cine este Abraham? Este unul dintre personajele cele 
mai celebre din VT, alături de Moise, Iacob, David. Era un seminomad. În 
călătoriile sale împreună cu turmele, a reuşit să îl descopere pe Dumnezeu 
şi să stabilească o relaţie cu el. S-au făcut multe cercetări şi eforturi pen- 
tru a confirma existenţa istorică a acestui patriarh. Dacă a existat în mod 
real sau nu, probabil nu e lucrul cel mai important (pe deasupra, istoria 
biblică este una teologizată, nu neapărat o corespundere exactă de date şi 
evenimente). După aceea, dincolo de imaginea personajului istoric, e im- 
portant de văzut cum a acționat Dumnezeu în viaţa lui Abraham şi care a 
fost comportamentul său, el fiind propus ca model. 

Biografia lui Abraham poate fi descrisă pe scurt astfel: Abraham, fiul 
lui Terach, emigrează" de la Ur din Caldeea (actualul Irak) spre nord la 
Haran, un nod comercial de caravane la granița dintre Turcia şi Siria. De 
aici se îndreaptă către Canaan împreună cu soţia sa, Sara, şi nepotul său, 
Lot. Din cauza unei foamete, este constrâns să coboare în Egipt. Acolo 
patriarhul se prezintă drept fratele Sarei!?, iar aceasta va intra în haremul 
faraonului. În ciuda confuziei, până la urmă Sara va fi înapoiată soțului. 
Nu după mult timp, din cauza neînțelegerilor, Lot se separă de unchiul 
său: Abraham rămâne în Canaan, iar Lot se stabileşte în regiunea Sodomei 
(Gen 13). În ceea ce priveşte viața de familie, observând lipsa urmaşilor, 
Sara ia inițiativa şi o oferă soțului pe sclava sa Agar, din care se va naşte 
Ismael. Surprinzător, la scurt timp, Sara va rămâne însărcinată şi îl va 
naşte pe Isaac (Agar şi Ismael vor fi izgoniți). Sara va muri la Hebron, 


1 Abram era un nume destul de răspândit în Orientul antic; etimologic ar putea însem- 
na: tatăl este înălțat, preamărit (sau tatăl iubeşte). Unii au asociat numele cu paternitatea 
pentru tribul „rhm”. 

1 Plecarea lui Abraham s-ar putea încadra în mişcările migratoare de la începutul mi- 
leniului al II-lea î.C. în zona Semilunei fertile. 

2 Exista în dreptul din Mesopotamia uzanța de a declara soția drept soră pentru a nu 
înstrăina bunurile familiei (mai apoi, uneori soţia faraonului era numită „sora”). Se subli- 
niază aici pericolul la care era expus un clan printre străini, dar mai ales protecţia din 
partea Domnului. Alte dificultăţi se pot datora tradiţiilor şi evoluţiei textului. 

iar Abraham o va înmormânta într-un pământ cumpărat de el (peştera 
Macpella), aceasta fiind o garanţie a posesiei țării. 

Însă dincolo de elementele biografice, trebuie subliniat că Abraham este 
un tip”, îl reprezintă de fapt pe Israel care îl caută pe Domnul. Ar putea 
fi, prin extensie, simbolul oricărei comunităţi care îl caută pe Dumnezeu; 
sau să-l simbolizeze pe fiecare om pelerin, viața nefiind altceva decât un 
pelerinaj, un drum în urmarea Domnului. 

De asemenea, Abraham este tată al tuturor celor ce îl caută pe Dumne- 
zeu!*: creştini, evrei, musulmani. Abraham este părinte pentru cele trei re- 
ligii: ebraism (tipul celui drept), islamism (prietenul lui Dumnezeu, primul 
musulman autentic) şi creştinism (tatăl nostru în credință). Acest lucru ne 
face să credem că toți oamenii sunt fraţi între ei. 

Dar tată în ce sens? În primul rând, tată în sens real, el fiind strămoşul 
poporului pe linie genealogică: genealogia din Mt 1 îl aşază în fruntea listei 
pe Abraham, care l-a născut pe Isaac, Isaac pe Iacob ş.a.m.d., iar la finalul 
genealogiei apare Cristos care ne-a generat pe noi toţi în calitate de creg- 
tini. Aşadar, toți, fie cei circumcişi, membri ai lui Israel, fie cei necircum- 
cişi, membri ai Bisericii, sunt fii şi urmaşi ai lui Abraham. 

În al doilea rând, Abraham este tată în sens exemplar: ne arată calea, 
este exemplu de căutare. Abraham este un model-exemplu, itinerarul său, 
cu grijile, dificultăţile, întrebările sale, se poate aplica pentru fiecare creş- 
tin. În acelaşi timp, e un model de convertire la Dumnezeul unic şi model 
de răspuns la vocaţia adresată. În pelerinajul credinţei, el dă dovadă de 
deschidere, disponibilitate, se încredințează Domnului în mod total şi liber. 


1. Ltinerarul de credinţă al lui Abraham (când şi cum?) 


Punctul de plecare este următorul: când şi cum l-a cunoscut Abraham 
pe Dumnezeu? Cum a ajuns el la credință? În Gen 12,1-5, text reluat de Înţ 
10,5, se spune că Dumnezeu i s-a adresat patriarhului invitându-l să iasă 
din casa tatălui său şi să se îndrepte către necunoscut. Pasajul biblic suge- 
rează că Abraham primeşte cuvântul Domnului în mijlocul vieţii cotidiene, 
normale. De asemenea, Abraham era inserat într-un grup uman (într-un 
anumit mediu), avea soție, familie şi nu renega apartenenţa şi rădăcinile 
sale. 

Chemarea lui Abraham are ca fundal dispersia popoarelor şi confuzia de 
la Babel. Dumnezeu pare să nu fie de acord cu modul de organizare şi de 
trăire al națiunilor. Ca şi în cazul potopului, vrea să înceapă ceva nou. În 
fața haosului cauzat de păcatul şi vina oamenilor, Domnul intervine pentru 


13 Cf. C.M. MARTINI, Abramo nostro padre nella fede, 18-22. 
11 Ceea ce este interesant e apariția expresiei „Dumnezeul lui Abraham”. 

a crea sau re-crea. De asemenea, are în vedere unitatea, intenția de a con- 
stitui un popor unic. 

Unii s-au întrebat ce făcea Abraham înainte de momentele relatate în 
Gen 12. Exista probabil o situație de confuzie şi răutate, cum sugerează 
imaginea cu Turnul Babel. Însă textul nu relatează cum a ajuns Abraham 
la cunoaşterea lui YHWH, la credință. Probabil, la început era un polite- 
ist, practica astrologia, drept dovadă fiind referința la stelele cerului. De 
asemenea, e posibil să fi fost la curent cu sacrificiile umane (cf. jertfirea 
propriului fiu). 

O primă întrebare: când ajunge Abraham la credință?" Izvoarele ra- 
binice oferă trei variante: prima, pe când avea un an, printr-o revelație 
extraordinară; a doua, pe când avea vârsta de trei ani; şi a treia, la vârsta 
de 48 de ani, după multe căutări chiar pe căi greşite. 

Abraham este părinte al tuturor, iar drumul său de credință este o pa- 
radigmă. Făcând o aplicație: când îl cunosc oamenii pe Dumnezeu, când 
ajung ei la credință? 

O parte dintre oameni ajung la credință chiar de la începutul vieții, la 
circa un an; aici se încadrează cei botezați, cei ce au primit darul credinței 
imediat după naştere, mărturisirea de credință fiind asumată de părinți şi 
naşi la botez. 

O altă parte ajung la credință în jurul vârstei de trei ani, în timpul copi- 
lăriei: e vorba despre cei ce primesc o educaţie religioasă în familie: părinţii 
îi învaţă semnul sfintei cruci, rugăciunile de bază, îi conduc apoi la prima 
împărtăşanie şi la mir. 

O a treia categorie sunt cei ce ajung să îl cunoască pe Dumnezeu la o 
vârstă adultă, poate chiar la 48 de ani. Sunt cei ce rătăcesc în căutări, fră- 
mântări, aşa cum s-a întâmplat cu sfântul Augustin. Sau pot fi cei ce au 
trăit o experienţă religioasă de suprafață, mediocră: aveau impresia că îl 
cunosc pe Dumnezeu, însă, în realitate, erau departe de credința în el. 

A doua întrebare: cum a ajuns Abraham la credință? Există tot trei va- 
riante. În prima, Dumnezeu este descoperit datorită educaţiei din familie. 
Filon, în Tratatul despre virtuţi, spune: Abraham era caldeu, a trăit într- 
un mediu unde se practica astrologia; acolo şi-a format o idee despre Cel ce 
este Unul, principiul a toate, creatorul Universului, ajungând mai apoi să 
mărturisească credința într-un Dumnezeu unic. 

A doua variantă sugerează că Dumnezeu este cunoscut luând decizia de 
a respinge idolatria practicată în familie. Cartea Jubileelor povesteşte că 
la vârsta de 14 ani Abraham se separă de tatăl său, deoarece nu mai dorea 


15 Cf. C.M. MARTINI, Abramo nostro padre nella fede, 30-40. 

să se închine la zei falşi; nereuşind să îl convingă pe tatăl său să renunțe 
la idoli, le va da foc. 

Ultima versiune, confirmată de Gen 14,22; 15,5, afirmă că Abraham îl 
descoperă pe Dumnezeu contemplând stelele cerului, trecând de la lucru- 
rile create la Creator (ar fi fost un fel de teologie naturală). Probabil, se 
conturase ideea unui Dumnezeu ce acționează ca un ceas, ritmează totul, 
iar patriarhul se adapta la acest ritm. 

În opinia unora, Abraham ar fi trecut de la cunoaşterea lui „El”, Dum- 
nezeul cerului care stăpânea aştrii şi dicta ritmul anotimpurilor pentru 
lumea acea de păstori şi agricultori, la YHWH/ Dumnezeu misterios care 
coboară în viața omului, apare pe munte, îi vorbeşte şi acționează în favoa- 
rea lui; un Dumnezeu imprevizibil, care nu se poate controla sau instru- 
mentaliza. 

Însă cea mai veridică versiune este următoarea: Abraham era politeist 
asemenea tuturor celor din jurul său. Într-una dintre zile, cuvântul lui 
Dumnezeu îl interpelează; Abraham răspunde şi se converteşte, punân- 
du-şi încrederea în Domnul şi viața în mâinile sale. Abraham răspunde 
unei chemări, se transformă, încercând să fie mereu în sintonie cu voința 
divină. 

A doua aplicaţie: cum ajung oamenii să îl cunoască pe Dumnezeu? 

O primă categorie sunt cei ce beneficiază de o educaţie religioasă în 
familie, făcând primii paşi în credință după normele tradiţiei. Însă tradi- 
ţia creştină se prezintă adesea fadă, rutinată; există mult ritualism, for- 
malism, se insistă pe porunci, sacramente, articole din Crez, iar credința 
riscă să fie una de conveniență, fără dinamism, fără viață. În acest caz, 
ar fi nevoie de o revitalizare, de o cunoaştere mai directă, personală, a lui 
Dumnezeu. 

Un al doilea grup sunt cei ce ajung să îl cunoască pe Dumnezeu pără- 
sind familia sau mediul religios indiferent şi mediocru în care trăiau. Aces- 
te persoane hotărăsc să se opună idolatriei şi decid să meargă împotriva 
curentului la modă. Aici poate apărea riscul unor convertiți fixați pe anu- 
mite idei, sau chiar fanatici, oameni care şi-au format o idee proprie despre 
religie; au creat o ideologie pe care nu o confruntă cu alții. 

O a treia categorie, probabil mai romantică, ar putea fi formată din cei 
care ajung la Creator plecând de la contemplarea lucrurilor create, de la 
minunăţiile naturii şi ale Universului (descoperă arhitectul Universului, 
Absolutul). Această cunoaştere este totuşi o experiență prea personală şi 
riscă să proiecteze o percepție proprie despre Dumnezeu. De asemenea, in- 
duce la tendințe manipulatoare, omul îl cunoaşte pe Dumnezeu şi dispune 
de el. 

O ultimă categorie, care ar trebui să fie cea mai consistentă, e consti- 
tuită din persoanele care vor să aibă o relație personală cu Dumnezeu şi 
cu Cuvântul său. Şi Abraham s-a convertit în urma apelului adresat de 
cuvântul divin. Ei recunosc primatul Domnului. El, Cel Absolut, Lumi- 
na, ia inițiativa şi intră în viaţa fiecăruia, chiar dacă în mod misterios. Se 
lasă apoi călăuziți şi modelați de Dumnezeu. Până la urmă, e vorba despre 
vocație, Dumnezeu îl cheamă pe fiecare pe nume. Apoi despre convertire, 
modelarea propriei persoane după voia şi planul Domnului. 

În ceea ce priveşte itinerarul credinţei, se poate observa o transformare 
progresivă a lui Abraham în sfera raporturilor cu Dumnezeu şi cu ceilalți. 

Întâi de toate, relația cu Dumnezeu". De la tăcerea din prima pagină, 
unde Abraham nu rosteşte nici un cuvânt când este chemat (cf. Gen 12,1- 
5), la dialogul animat dintre patriarh şi Domnul atunci când mijloceşte 
pentru Sodoma: credința se transformă în rugăciune de mijlocire, având 
certitudinea că Domnul ascultă. Prin intermediul dificultăților întâmpina- 
te, Abraham a învăţat ceva mai mult despre Dumnezeu: a devenit un pri- 
eten al Domnului, o persoană căreia El îi revelează proiectele. Este vorba 
despre o familiaritate deprinsă de Abraham, dar şi despre un drum de cre- 
dință; prin pedagogia divină, Abraham a fost condus către acte de credință 
din ce în ce mai solicitante. Ultimul gest va fi jertfirea fiului, ca un soi de 
punct culminant. Aşadar, credința lui Abraham evoluează. 

În acest parcurs formativ, Dumnezeu este protagonistul. El vorbeşte 
primul. Abraham nu are altceva de făcut decât să asculte. Voința lui Dum- 
nezeu se înțelege dacă se ascultă... Pe de altă parte, tăcerea descoperă şi 
capacitatea de a avea o „privire de credință” asupra lucrurilor care se în- 
tâmplă, văzând în toate prezenţa lui Dumnezeu. 

Însă este loc şi pentru Abraham, protagonist în felul său, prin dubiile, 
întrebările, greşelile, maşinaţiunile sale. Domnului nu îi este frică de toate 
acestea, nu îi reproşează nimic. Dimpotrivă, Dumnezeu vine în ajutor în 
aceste situaţii de criză, furnizând mijloace pentru ca Abraham să poată 
recăpăta încrederea şi să pornească iar la drum (semne, cuvinte). 

Abraham este protagonist şi pentru faptul că pune la dispoziţie întreaga 
sa persoană, exprimând credinţa prin fapte: îi dă lui Lot terenurile cele 
mai bune, refuză bunurile regelui din Sodoma, o apără pe Sara, este 


16 Abraham oferă şi o viziune despre divinitate: Dumnezeul istoriei, un Dumnezeu viu, 
al lui Abraham, Isaac şi Iacob. Acest Dumnezeu rămâne învăluit în mister, este mereu îna- 
intea noastră, ne depăşeşte. Credinţa are în față un Dumnezeu misterios (manifestarea sa 
în episodul cu jertfirea lui Isaac) care atrage, fascinează, însă nu poate fi captat. E un Dum- 
nezeu situat în fața noastră, asemenea unei himere. Plecând de aici, credința e mereu o 
angoasă, o căutare (cf. Ps 62,1; 42,2-3; ler). E o credinţă care priveşte mereu înainte şi 
speră. 

preocupat de destinul lui Ismael, îşi circumcide clanul, îi primeşte pe pe- 
lerinii sosiți la Mambre şi, mai ales, mijloceşte pentru Sodoma. Există un 
salt calitativ şi în comportamentul față de alţii. Apare astfel în mod clar 
integritatea-dreptatea sa. 

Sintetizând, itinerarul de credinţă al lui Abraham rămâne unul emble- 
matic, plecând de la momentul cunoaşterii lui Dumnezeu căruia îi oferă 
credința şi continuând cu momentele în care se arată încrederea. Pe Dum- 
nezeu nu îl cunoaştem întru totul, nu l-am văzut vreodată, nu ştim exact 
cine e, dar ştim că acționează în noi şi în viața noastră şi ne punem toată 
încrederea în el: aceasta este credința. Mai apoi, trebuie ținut cont de dru- 
mul sinuos pe parcursul căruia credința este încercată şi călită. 


2. Modelul de credinţă al lui Abraham 


Un prim text din care rezultă credința lui Abraham este cel din Gen 12. 
Gen 12,1-5 începe astfel: „Dumnezeu a spus lui Abram”. Fraza se aseamă- 
nă cu cea din Gen 1,1-3: „Dumnezeu a spus: să fie lumină”. Aşadar, poves- 
tea vieţii lui Abraham debutează cu un cuvânt al lui Dumnezeu. Expresia 
inițială ne spune, întâi de toate, că Domnul are inițiativa, el creează, el 
vorbeşte. Dumnezeu îl caută pe Abraham, şi nu invers. Mai apoi se poate 
vedea cum cuvântul divin intră în dialog cu omul. Dumnezeu îl caută şi îl 
întâmpină pe patriarh şi i se adresează în mod direct, la persoana a doua 
singular. 

În al doilea rând, cu Abraham se începe iar de la zero. Abraham e un 
început. Cu el are loc o nouă creaţie, se deschide o nouă pagină a istoriei. 

Este interesantă alegerea patriarhului: nu era un erou, ci un om sim- 
plu, obişnuit, bătrân, de acum incapabil să procreeze. O explicație poate fi 
misterul chemării gratuite a Domnului, o alegere în vederea universalităţii 
care face din patriarh paradigmă pentru orice om din orice epocă. 

În continuare sunt redate cuvintele Domnului. Ce conţine cuvântul? 
Într-o primă fază, un imperativ, cuvântul fiind înțeles de multe ori ca o 
poruncă: ieşi, părăseşte! Lui Abraham i se cere să lase totul, nu doar fami- 
lia şi casa, ci chiar țara sa, cultura, mentalitatea, aşadar, o detaşare totală. 
Există un crescendo în această abandonare a siguranțelor: mai întâi să lase 
țara — apoi patria - şi la final casa. Se poate observa, de asemenea, cum în 
fața chemării divine Abraham nu pune nici o întrebare, nu ezită (aşa cum 
avea să fie în cazul lui Moise, leremia), ci se supune şi pleacă din pământul 
său natal la vârsta de 75 de ani. 

Referitor la destinaţie, nu se indică exact unde ar trebui să meargă 
Abraham, el călătoreşte către necunoscut. Cuvântul cere un act de aban- 
donare totală, Abraham trebuie să renunţe la planurile sale şi să se încreadă 

în proiectul Domnului. Abraham nu ştie drumul, nu are clară nici ținta. 
Asta sugerează că viața de credință are aspecte obscure, nu e totul limpede. 

Cuvântul nu e doar o poruncă, ci conține şi făgăduințe. De fapt, insisten- 
ţa nu e asupra imperativului (a ieşi), ci asupra promisiunilor (binecuvân- 
tarea- -promisiune străbate toată Biblia). În realitate, de 5 ori se repetă cu- 
vântul „binecuvântări”: te voi binecuvânta; vei deveni binecuvântare; voi 
binecuvânta pe cei ce te vor binecuvânta, în tine vor fi binecuvântate toate 
neamurile. Se demonstrează astfel că promisiunile divine întrec orice cal- 
cul omenesc: sunt binecuvântări, o plinătate de perspective: prosperitate, 
protecţie divină, viitor strălucit. In esență însă era făgăduinţa unei ţări 
(Gen 13,14-18; 15,18), deşi țara era locuită de canaaneeni, iar Lot alesese 
partea bună a țării. Apoi, făgăduinţa unei descendențe. În fine, se afla şi 
promisiunea unui nume în contrast cu numele pe care doreau să şi-l facă 
popoarele (cf. Gen 11). 

Dumnezeu oferă darul său, iar acest fapt exclude mândria efortului 
omului. Credinţa cere ca Dumnezeu să fie în prim-plan, nu neapărat răs- 
punsul nostru. Credinţa este încredere în superioritatea a ceea ce Domnul 
ne oferă, daruri spirituale ce întrec orice imaginaţie. 

Aşadar, accentul este pus pe ceea ce Dumnezeu promite, nu pe ceea ce 
Domnul cere să se abandoneze. Similară este experiența exodului, unde 
se cere adeziunea la eliberarea lui YHWH uitând siguranța conferită de 
oalele de carne din Egipt. Ceea ce Dumnezeu promite este infinit mai mare 
decât ceea ce se lasă. Insă există aspectul realizării făgăduinţelor în viitor. 
Cuvântul şi fidelitatea divină au o conotaţie viitoare, escatologică. 

Aceasta este una dintre situaţiile vieţii patriarhului, dar Dumnezeu 
se revelează deseori, rosteşte cuvântul său, intervine pentru a duce la în- 
deplinire planul său. Intervenţiile sale vizau şi maturizarea credinței lui 
Abraham. Un episod interesant este cel al intervenţiei lui Abraham în fa- 
voarea Sodomei. Rugăciunea de mijlocire are la bază credința că Domnul 
ascultă”. 

Un alt episod este cel al cererii de a-l jertfi pe Isaac. Din relatare se poa- 
te deduce modul misterios de a acționa al Domnului. Domnul vorbeşte şi îl 
pune la încercare pe patriarh, pentru ca acesta să îl vadă pe Dumnezeu în 
manifestarea sa. Episodul subliniază însă şi credința lui Abraham, credință 
concretizată în ascultare față de Cuvânt (face exact cum îi poruncește) şi în 
frică de Domnul: teama reverenţială, prin care îl pune pe Dumnezeu mai 
presus de toate, chiar deasupra unicului fiu iubit, cel care era garanţia pro- 
misiunii. Credința adevărată este a te încrede în Domnul chiar atunci când 
se pare că îți ia totul. Credinţa implică a muri pentru a te naşte din nou. 


11 Este şi o întrebare cu privire la modul în care conduce Dumnezeu destinele istoriei: 
oare îl vei nimici pe cel drept împreună cu cel păcătos? 

Acest Cuvânt al lui Dumnezeu îl provoacă pe Abraham cu privire la 
aspectele fundamentale ale existenţei sale. În primul rând, Abraham se 
afla într-o situaţie socială bună, era la casa lui, avea bogății, un echilibru 
oarecare. De ce totuşi să părăsească mediul în care trăia? Pentru că Abra- 
ham nu avea o țară a sa, era nomad, aceasta era condiția sa. Domnul i se 
adresează pentru a-l aşeza într-o țară care să fie proprietatea sa. Abraham 
crede în promisiunea țării: de trei ori se reînnoieşte această făgăduință: 
12,7; 13,15; 15,18. 

În al doilea rând, Abraham avea o familie, o soţie, dar nu avea fii, era 
cumva fără viitor (cine ar fi moştenit bunurile sale?). În privința descen- 
denței, apar slăbiciuni în credința patriarhului. Astfel, s-a gândit să rezol- 
ve problema de unul singur, de aceea, l-a propus pe Eliezer drept moşteni- 
tor al său. Mai apoi, a acceptat îndemnul Sarei de a avea un fiu de la sclava 
Agar. Însă Domnul trece peste slăbiciunile lui Abraham. Prin cuvântul său 
îl interpelează şi îi promite urmaşi, o viață cu viitor. 

Aşadar, Domnul intervine şi îi făgăduieşte ceva măreț: o țară mare pe 
care abia putea să o străbată cu piciorul şi o seminție numeroasă, un popor. 

Cele două promisiuni sunt sinteza unei făgăduințe mai mari. De fapt, lui 
Abraham i se promite o viață nouă, un viitor luminos. Patriarhul acceptă 
provocarea: „lasă vrabia din mână pentru cea de pe gard”! Renunţă la ceva 
sigur, tangibil: lasă un pământ pe care îl vede pentru unul necunoscut; lasă 
cercul de rude, cunoştinţe, pentru o descendență care ar trebui să vină. 
E până la urmă un risc: încrederea în promisiuni incerte şi viitoare. Dar, 
prin credinţă, el este deja părtaş la ceea ce Dumnezeu promite. Mc 1,17-18 
este un pasaj ce se poate pune în paralel: „Veniți după mine şi vă voi face 
pescari de oameni”. Acelaşi imperativ se găseşte în Gen 12,1-5: lăsaţi casa 
voastră şi urmaţi-mă. La fel se întâmplă şi cu viitorul promisiunii: „vă voi 
face pescari de oameni”, adică părinți ai unui popor mare. În ambele cazuri 
e vorba despre o schimbare radicală, o nouă viață, un nou statut. Spre deo- 
sebire de Abraham care pleacă cu bunurile şi soția sa, ucenicii lasă absolut 
totul, urmarea lui Cristos fiind mai radicală. 

În concluzie, Gen 12 subliniază modelul de credință exprimat prin în- 
crederea în cuvântul Domnului şi ascultarea față de El. Abraham se de- 
monstrează a fi opusul lui Adam, cel care nu a avut încredere şi nu a ascul- 
tat de Dumnezeu. 

Un al doilea text de referință de unde reiese credința lui Abraham se 
află în Gen 15,1-6. Textul trebuie analizat ținând cont de cele două promi- 
siuni făcute patriarhului de Domnul: o țară-un pământ care să îi aparțină 
şi făgăduinţa unei descendențe numeroase. Analizând textul, acesta are 
următorul parcurs: 

- consolarea din partea lui Dumnezeu (nu te teme, voi fi cu tine); pro- 
tecția divină. 

- plângerea lui Abraham că nu are urmaşi. Abraham îşi face curaj şi 
exprimă dubiile şi amărăciunea sa. Se dovedeşte astfel cum credința are 
ezitări, temeri, dificultăţi, toate însă pot fi depăşite. 

- Dumnezeu îl asigură că va fi tatăl unui popor numeros ca stelele ceru- 
lui. Dar pentru a învinge dubiul şi pentru a continua să creadă, Abraham 
trebuie mai întâi să iasă din orizontul său mic şi închis. De aceea, Domnul 
l-a condus afară. După aceea, era necesar să schimbe direcția privirii: pri- 
veşte stelele cerului. Şi, în fine, să nu uite marea putere a lui Dumnezeu: 
numără stelele, dacă poți. leşind din lumea lui şi privind către cer, Abra- 
ham poate să îşi dea seama că ceea ce este imposibil omului este posibil la 
Dumnezeu. 

- încheierea cu afirmaţia: Abraham a crezut şi i-a fost socotită!“ aceasta 
ca dreptate. În aceste cuvinte simple este sintetizat portretul lui Abraham. 
El a crezut, adică a avut încredere. Aceasta este, de fapt, definiţia lui Abra- 
ham: omul care a crezut. Iar credința i-a fost considerată (acreditată) ca 
dreptate în fața lui Dumnezeu. Abraham este drept prin credința sa. lar 
această dreptate a lui Abraham se bazează pe dreptatea lui Dumnezeu fi- 
del care duce la îndeplinire promisiunile sale. La nivel personal, dreptatea 
(adică relaţia corectă dintre om şi Dumnezeu) este dobândită plecând de 
la încrederea în Domnul şi se exprimă prin conformitatea cu voința divină 
exprimată în promisiuni. 

Afirmația centrală a textului rămâne cea referitoare la credința lui 
Abraham, prin care el devine drept în fața lui Dumnezeu. În Rom 4, sf. 
Paul reia acest verset şi îl discută prin prisma tezei justificării prin credin- 
tă. În viziunea sf. Paul, credința este singura cale pentru a fi drept în fața 
lui Dumnezeu (a avea un raport bun, de prietenie, cu El). Tema credinței 
este discutată adesea în confruntarea cu legea lui Moise şi pretenția aces- 
teia de a justifica. Legea însă nu are puterea să îl schimbe pe om din inte- 
rior şi este incapabilă să ofere viața. Faptele legii nu pot mântui, credința 
este cea care îndreptățește, mântuieşte şi dă viață. 

În optica paulină, credința este, întâi de toate, un act simplu, la îndemâ- 
na oricui, nu implică raționamente sofisticate, nu cere activităţi complexe. 
Fiecare om poate face un act de încredere în Domnul. În acelaşi timp, nu e 
ceva exterior, cum se dovedeau a fi faptele legii, ci un act interior. 

În al doilea rând, credința este actul pe care nu mi-l pot atribui, ea fiind un 
dar gratuit al lui Dumnezeu. De aceea, credința exclude efortul omenesc 


18 „Acreditat”- un verb folosit de către preoţi pentru a autentifica victima ca fiind cores- 
punzătoare pentru jertfire. Încrezându-se în Dumnezeu, Abraham a împlinit jertfa sa per- 
fectă. 

şi mândria personală; e încredere, încredințare în braţele lui Dumnezeu. 
În cadrul argumentărilor din Scrisoarea către Romani, Paul exclude orice 
laudă sau mândrie pentru vreun privilegiu. În acelaşi timp, prin credință, 
şi nu prin respectarea Legii, omul se poate prezenta în mod corect în fața 
lui Dumnezeu: cu mâinile goale, recunoscând statutul de creatură limita- 
tă, care are nevoie de darul şi iertarea divină. 

Totuşi, chiar dacă rămâne un dar, credința implică un act de adeziune 
din partea omului, manifestarea încrederii. Ea cere o atitudine de deschi- 
dere către Domnul, primirea persoanei şi a acțiunii sale. 

În al treilea rând, credinţa este aceea care îi face egali pe toți: anulează 
orice tip de diferenţiere, între iudei şi greci (şi iudeul şi păgânul au acces la 
credință), între bărbaţi şi femei (nu ţine cont de circumcizie). 

Aşadar, credința în Isus Cristos mort şi înviat ne constituie drepți, ne 
introduce din nou în sfera alianței (chestiune relațională), ne reconciliază 
cu Dumnezeu. 

Textul din Gen 15 subliniază modelul de credință exprimat prin încre- 
dere în realizarea făgăduințelor: a crezut şi, astfel, a devenit drept; cre- 
dință şi speranţă în darurile lui Dumnezeu care întrec orice imaginație. 
Abraham e model deoarece recunoaşte primatul lui Dumnezeu, ascultă de 
glasul lui, are încredere în cuvântul său, percepe în fiecare eveniment sau 
etapă a vieții sale mâna Domnului şi demonstrează credinţa sa şi prin fapte. 


3. Concluzii: imitarea credinţei lui Abraham 


Din analiza precedentă rezultă că dimensiunea credinţei, în esența ei, 
înseamnă încredere. Abraham excelează în acest sens. Dă dovadă de o ati- 
tudine de primire şi disponibilitate totală. Are încredere că va avea un fiu, 
deşi era mult înaintat în vârstă (Gen 18,14); crede cu tărie şi împotriva 
oricărei speranţe că se vor realiza făgăduințele divine. 

„Omul îşi întemeiază existența pe Dumnezeu, pe misterul cuvântului şi 
harului său: renunță să trăiască încrezându-se în sine, în oameni, în lume, 
pentru a se abandona total altuia transcendent, Absolutului ca dragoste; el 
depăşeşte orizontul raţiunii şi acceptă ca adevăr absolut revelaţia lui Dum- 
nezeu în Cristos; iese din cadrul iubirii de sine şi se abandonează harului 
divin, singura garanție a mântuirii”!?. 

După aceea, credința se traduce prin ascultare, supunere. Ascultarea 
trebuie încadrată în categoriile alianţei: nu e supunere oarbă ce ar duce 
spre îndeplinirea mecanică a unor porunci, şi nici fugă de ascultare invo- 
când autonomia. Ascultarea este o expresie a iubirii față de Dumnezeul 


1 J, ALFARO, „Foi et existence”, Nouvelle Revue Theologique 90 (1967) 567. 

alianței. Ascultarea devine supunere prin credință față de Dumnezeu care 
are un plan de iubire ce duce la realizarea integrală a ființei umane. 

La întrebarea cum se manifestă această credință în mod concret, se poa- 
te folosi analogia atitudinii unui prunc față de mama sa: recunoaşterea şi 
arătarea dependenței față de ea; încrederea în ocrotirea şi ajutorul mamei, 
arătând că viața depinde î în totalitate de ea. 

Aprofundând, se pot trage următoarele concluzii. În primul rând, cre- 
dința este situată într-o sferă relațională: e, de fapt, încrederea într-o per- 
soană, în Dumnezeu care promite şi realizează în mod sigur făgăduințele 
sale pecetluite în legăminte. Comunitatea şi individul îşi pun încrederea 
într-un Dumnezeu” cu care se relaționează în cadrul alianței, e Dumneze- 
ul legământului încheiat cu Abraham, Isaac, Iacob etc. În această perspec- 
tivă, credinţa trebuie să fie o realitate dinamică, nu una statică. 

În al doilea rând, credinţa ar trebui să fie una cât mai realistă, concretă, 
aşa cum e şi limbajul VT. Credinţa nu e un concept abstract, nu face parte 
din lumea ideilor. A crede înseamnă a fi convins de intervenția lui Dumne- 
zeu în viața individului sau a comunităţii; e o realitate palpabilă, e ceva ce 
se poate simţi şi trăi prin experiență. Chiar dacă Domnul e invizibil, El îşi 
face simțită prezenţa î în nenumărate cazuri. În credință se realizează în- 
tâlnirea misterioasă cu Domnul. Pe această linie, ar trebui valorificată mai 
mult aura de mister: detaliile despre când şi cum putem simţi prezența 
lui Dumnezeu (ora, locul, circumstanţele) sunt greu de redat prin cuvinte. 
Întâlnirea cu Domnul e o experiență mistică, spirituală. 

În al treilea rând, credința se bazează pe Cuvântul lui Dumnezeu. E 
vorba despre un „da”, despre un „amin” spus Domnului care, mai devreme 
sau mai târziu, va face să se împlinească întocmai cuvântul său. Credința 
implică ideea de fidelitate, Dumnezeu este întotdeauna fidel cuvântului 
şi promisiunilor sale, iar omul, la rândul său, trebuie să îşi demonstreze 
fidelitatea față de alianță, față de Cuvânt. 

În încheiere, trebuie subliniată ideea itinerarului credinței. Pe de o par- 
te, se cere să fim pelerini, viața este un pelerinaj (a ieşi — a merge — a ajunge 
la o ţintă). Poate că ar trebui să conştientizăm mai mult vocația de nomazi. 
Religia noastră este una a exodului: ascultăm vocea lui Dumnezeu care 
cheamă şi alege; ne avântăm în călătorii acceptând şi pericolele, convinşi 
că Domnul ne ține de mână. Pe de altă parte, în acest drum al credinţei 
e nevoie de convertire continuă. Chiar dacă s-a spus „da” unei chemări 
din partea lui Dumnezeu, e nevoie de reînnoirea permanentă a adeziunii. 


2 Dumnezeul istoriei, un Dumnezeu viu, al lui Abraham, Isaac şi Iacob. Abraham oferă 
şi o viziune despre divinitate. Acest Dumnezeu rămâne învăluit în mister, este mereu îna- 
intea noastră, nu poate fi cuprins. 

Răspunsul inițial constituit pe ascultare şi supunere față de Cuvânt trebu- 
ie actualizat în mod constant. 

Tot la final, şi ideea modelului de credință. Abraham a transmis un tip 
de credință pe care l-au scos în evidență şi autori din NT şi pe care trebuie 
să ni-l însuşim. Asemenea patriarhului, şi creştinul de azi să îl aşeze pe 
Dumnezeu mai presus de toate (chiar deasupra unicului „fiu” iubit şi ga- 
ranția promisiunii). Credinţa adevărată înseamnă a te încrede în Domnul 
chiar atunci când se pare că îţi ia totul. Credinţa înseamnă a muri pentru 
a renaşte. 

În fine, un îndemn la a imita exemplul de încredere al lui Abraham, 
omul care a crezut. La fel ca el, şi omul contemporan să creadă şi să spere 
împotriva oricărei speranţe, în ascultare, încredere şi supunere desăvârşi- 
tă la voinţa şi planul Domnului. 

